**אנה סטפנובה פוליטקובסקיה** (ברוסית: **Анна Степановна Политковская**, ‏30 באוגוסט 1958 – 7 באוקטובר 2006; שמה בלידה **אנה מזפה**) הייתה עיתונאית ופעילת זכויות אדם רוסיה ממוצא אוקראיני, אשר נודעה עקב התנגדותה למלחמת צ'צ'ניה השנייה ולמדיניות של הנשיא הרוסי ולדימיר פוטין. פוליטקובסקיה חיברה מספר ספרים בנושא, אשר זיכו אותה בפרסים, בין היתר את הספר "Putin's Russia" שתורגם לעברית.

חייה
----

פוליטקובסקיה נולדה ב-1958 בשם אנה מזפה בניו יורק, בזמן שהוריה היו בשליחות דיפלומטית. בשנת 1983 סיימה את לימודיה באוניברסיטת מוסקבה והחלה לעבוד כעיתונאית. משפחתה היא ממוצא אוקראיני: אביה סטפאן מאזפה נולד בכפר באזור צ'רניהיב ואמה ילידת חצי האי קרים.

פעילותה הביקורתית נגד השלטון ברוסיה בכלל ובצ'צ'ניה בפרט העמידה אותה בסיכון. במהלך דיווחיה מצ'צ'ניה נעצרה על ידי כוחות צבא, אשר ביצעו עליה הוצאה להורג מבוימת, ובנוסף היא הורעלה בדרכה לבסלאן. פוליטקובסקיה שרדה גם את העינויים וגם את ההרעלה. ב-7 באוקטובר 2006 נרצחה מירי בראשה. התאריך הוא יום הולדתו של ולדימיר פוטין והרצח נתפס כמתנת יום הולדת. אלכסנדר ליטוויננקו, ממתנגדי פוטין (אשר זמן קצר לאחר מכן נרצח גם הוא), טען כי משטר פוטין ומשרד הפנים שלו היו מעורבים ברצח פוליטקובסקיה.

אנה פוליטקובסקיה הובאה לקבורה בבית העלמין טרוייקורובסקויה על יד מוסקבה.
ביום מותה, לפי הארגון Reporters Sans Frontières (עיתונאים ללא גבולות) היא הייתה העיתונאית ה-21 שנרצחה בברית המועצות לשעבר החל משנת 2000, בימי שלטונו של ולדימיר פוטין ברוסיה.

פוטין והתובע הראשי טענו מצידם כי ייתכן כי גורמים מחוץ לרוסיה היו מעורבים ברצח, ורמזו על בוריס ברזובסקי, אוליגרך רוסי, הגולה בלונדון.

באוקטובר 2008 נפתח משפטם של שלושה נאשמים בסיוע לרצח פוליטקובסקיה: סרגיי חג'יקורבנוב, קצין משטרה לשעבר ועיתונאי, ושני אחים צ'צ'נים – ג'בראיל מחמודוב, ואיברהים מחמודוב. שניים אלה הם אחיו של רוסטם מחמודוב, אשר מבוקש על ביצוע ההתנקשות עצמה. המשפט התנהל בבית הדין הצבאי במוסקבה ולבסוף הנאשמים זוכו. בני משפחתה ועמיתיה של פוליטקובסקיה מחו על כך שבין הנאשמים לא נמצא היורה עצמו וגם לא מי שהזמין את הרצח.

ביוני 2009 ביטל בית המשפט העליון של רוסיה את פסק הדין המזכה, וקבע כי ייערך לנאשמים משפט חוזר.

בסופו של דבר אושר כי רוצחה היה רוסטם מחמודוב, אחיהם של איברהים, ג'בראיל וטמרלן מחמודוב. 

ב-14 בדצמבר 2012 בבית דין במוסקבה, נידון דמיטרי פבליוצ'נקוב, לטננט-קולונל לשעבר בשירות הביטחון הפדרלי של רוסיה ל-11 שנות מאסר בתנאים חמורים באשמת ארגון רציחתה של אנה פוליטקובסקאיה. 
ביוני 2014 שונה גזר הדין על ידי בית דין לערעורים במוסקבה למאסר עולם במחנה עונשין. חודש לפני כן במאי 2014 הורשעו חמישה גברים ברצח פוליטקובסקאיה, כולל שלושת החשודים שזוכו בשנת 2008. המורשעים היו שלושת האחים מחמודוב הצ'צ'נים, שאחד מהם, רוסטם, הואשם שירה בעיתונאית בלובי של בניין מגוריה במוסקבה. ביוני 2014 שניים מהמורשעים לום-עלי הייטוקאייב (גייטוקאייב) ואחיינו רוסטם מחמודוב, נידונו למאסר עולם.

פרק זה לוקה בחסר. אנא תרמו לוויקיפדיה והשלימו אותו. התפתחויות במשפט הרצח, מעצר דמיטרי פאבליוצ'נקוב באוגוסט 2011, גזר דין בענינו בסוף 2012, הרשעת שלושת האחים מחמודוב במאי 2014 עם שניים נוספים, וגזר דינם ביוני 2014. ניתן למצוא פירוט ורפרנס בערך האנגלי.

ספרה שתורגם לעברית
------------------

* אנה פוליטקובסקיה, **רוסיה של פוטין**, תרגום: אראלה לרר, אחרית דבר מאת ניצן הורוביץ, הוצאת מעריב וכתר, 2009

קישורים חיצוניים
----------------

ויקישיתוף מדיה וקבצים בנושא **אנה פוליטקובסקיה** בוויקישיתוף
* אנה פוליטקובסקיה, ברשת החברתית Goodreads
* אמנון סלע, רוסיה של פוטין, אנה פוליטקובסקיה, באתר הארץ, 24 בפברואר 2009
* אטילה שומפלבי, במותה ציוותה את האמת, ynet ‏, 03.03.09
* דוד טברסקי, ‏"המהפכה שלנו לא תהיה יפה", באתר דבר העובדים בארץ ישראל, 7 באוקטובר 2016
* אנה פוליטקובסקיה, באתר "Find a Grave" (באנגלית)
* אנה פוליטקובסקיה (1958-2006), דף שער בספרייה הלאומית

הערות שוליים
------------

1. ↑  סוכנות הידיעות AP, רוסיה:תיק העיתונאית יפתח מחדש, באתר הארץ, 26 ביוני 2009

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007266507005171
* BIBSYS: 1053568
* BNE: XX1657910
* BnF: cb13598743f (data)
* CANTIC: a1102415x
* CiNii: DA14639442
* GND: 124420184
* ICCU: IEIV060700
* ISNI: 0000 0001 0883 8797
* LCCN: nb2001011028
* LNB: 000046766
* NDL: 00966426
* NKC: js20051010022
* NLG: 199080
* NLK: KAC201305911
* NLP: a0000002068695
* NSK: 000488882
* NTA: 230259502
* RERO: 02-A009297776
* RSL: 000019143
* SELIBR: 84337
* SUDOC: 055282598
* VIAF: 29703052
* WorldCat: lccn-nb2001011028

 |